text: KLM-fly nødlandet i Billund
  02 oktober 2012 kl. 08.25
  Et passagerfly med 53 passager er tirsdag morgen nødlandet i Billund Airport. Flyet var på vej fra Amsterdam til Stavanger, da der opstod røg i kabinen.
  - Der er tale om en nødlanding. Der opstod en situation, der var til fare for passagerne, men landingen foregik helt udramatisk og stille og roligt, fortæller driftschef René Høgh til TV SYD.
  Nødlandingen fandt sted kort efter kl. 09.00.
  Passagererne opholder sig nu i lufthavnens terminal, hvor de bliver tilset af en læge, men der er ikke umiddelbart meldinger om passagerer, der har fået røgforgiftning.
  KLMs teknikere undersøger nu årsagen til røgudviklingen i kabinen.
  Det er endnu uvist, hvornår flyet kan gå i luften igen.
  